Izbori za okružno vijeće održani u studenome nisu doveli do veće promjene u pogledu potpore glasača. Međutim, pojavilo se nekoliko novih političkih skupina i činilo se da glasači preferiraju nove i mlade kandidate umjesto onih koji su već dugo na svojim položajima. Jedna nova stranka, neodemokrati, osvojila je 15 od 16 mjesta za koja se natjecala. Odaziv glasača bio je rekordnih 47 %. Izbori za okružno vijeće provedeni su na stručan i pošten način. Obje strane tvrdile su da je bilo kupovanja glasova, ali Izborno povjerenstvo odlučilo je da su ti navodi bili neutemeljeni.

Politička klima u Hong Kongu ostala je vrlo polarizirana između strane koja podržava postojeću vladu i prodemokratske strane. Odnosi između izvršne i zakonodavne vlasti i dalje su bili napeti 2015. jer su članovi zakonodavci iz oporbe proveli kampanju obustave suradnje i koristili se taktikom opstrukcije dugim govorima kako bi odgodili vladine inicijative. Odobravanje osnivanja novog Ureda za inovacije trajalo je tri godine, a donošenje nacrta izmjene Zakona o autorskom pravu odgođeno je za 2016. i on u konačnici nije bio donesen. Taktikom opstrukcije dugim govorima ugrozila se učinkovitost donošenja odluka Zakonodavnog vijeća i općenito upravljanje Hong Kongom. U cilju rješavanja tog problema trebalo bi preispitati pravilnik Zakonodavnog vijeća.

Reforma postupka izbora predsjednika vlade koju je vlada Posebnog područja Hong Konga pokrenula 2014. završila je u lipnju 2015. Uključivala je dva javna savjetovanja i okvirnu odluku Stalnog odbora Nacionalnog narodnog kongresa te je obilježena velikim uličnim prosvjedima kampanje „Occupy” u trajanju od 79 dana. U skladu s okvirom koji je utvrdio Stalni odbor Nacionalnog narodnog kongresa, vlada Posebnog upravnog područja dostavila je Zakonodavnom vijeću prijedlog sustava glasovanja s općim pravom glasa za do tri kandidata koja je odabrao odbor za imenovanje kandidata.

U području vanjskih poslova pregovori o sporazumu o slobodnoj trgovini između Hong Konga i ASEAN-a pokrenuti u srpnju 2014. napredovali su 2015. do petog kruga. Osim CEPA-e s Kinom, Hong Kong je potpisao tri druga sporazuma o slobodnoj trgovini sa svojim trgovinskim partnerima, odnosno Novim Zelandom, Europskim udruženjem slobodne trgovine i Čileom. Hong Kong je 2015. pokrenuo savjetovanje o sporazumu o slobodnoj trgovini s Makaom.

Novi sporazum o trgovini uslugama potpisan je 27. studenoga 2015. u okviru Sporazuma o bližem gospodarskom partnerstvu (CEPA) između vlade Hong Konga i kineskog Ministarstva trgovine. Kad sporazum stupi na snagu 1. lipnja 2016., Kina će se u cijelosti ili djelomično otvoriti uslužnoj industriji Hong Konga u 153 od 160 sektora trgovine uslugama WTO-a. Sporazumom će se postići osnovna liberalizacija trgovine uslugama do kraja 12. petogodišnjeg plana, na što se Kina obvezala 2011. Hong Kong je također u povoljnom položaju da može iskoristiti kineske najpovlaštenije mjere liberalizacije na temelju odredbe sporazuma o „najpovoljnijem tretmanu”. Okvirni sporazum CEPA potpisan je 2003., a između 2004. i 2013. potpisano je deset nadopuna. U prosincu 2014. u Guandongu potpisan je Sporazum iz Guangdonga u okviru CEPA-e za osnovnu liberalizaciju trgovine uslugama s Hong Kongom.

Strateška dimenzija gospodarske integracije s Kinom postala je 2015. sve važnija. Hong Kong zauzima položaj platforme koja će pomoći Kini u provedbi njezine strategije globalizacije. On također aktivno istražuje svoju ulogu u nacionalnoj strategiji „Jedan pojas, jedna cesta” (OBOR), koju je 2013. predstavio kineski predsjednik Xi Jinping. Vizija je hongkonške vlade da Posebno upravno područje postane čvorište za upravljanje financiranjem i imovinom te da grad postane centar za rješavanje sporova i arbitražu Azijske banke za ulaganja u infrastrukturu (AIIB). Poslovni sektor Hong Konga potaknut je da iskoristi priliku koju nudi inicijativa OBOR, za koju se očekuje da će dugoročno biti ključni pokretač rasta. Hong Kong je izjavio da se u dogledno vrijeme namjerava pridružiti AIIB-u kao nesuvereni član.

Prva godina provedbe programa „Shanghai – Hong Kong Stock Connect”, koji je pokrenut u studenome 2014., prošla je u znaku velike nestabilnosti tržišta. Pilot program predstavljao je velik napredak u otvaranju kineskih tržišta kapitala i služio je kao model za burzovne veze između Kine i drugih međunarodnih financijskih centara. Tim se programom ulagačima iz kontinentalne Kine omogućuje bolji pristup međunarodnim tržištima, a međunarodnim ulagačima omogućuje se kupnja dionica kategorije A kineskih trgovačkih društava posredstvom Hong Konga. Tijekom prve godine provedbe programa burzovnog povezivanja obujam trgovine bio je niži od očekivanog. Međutim, to je dijelom bilo posljedica nestabilnosti kineskog burzovnog tržišta u ljeto 2015. Odgođeno je pokretanje sličnog programa sa Shenzhenom (Shenzhen – Hong Kong Stock Connect), koje se očekivalo 2015.

Hong Kong i dalje služi kao mjesto za ispitivanje kineske reforme tržišta kapitala,uz uvođenje novih političkih inicijativa. Prekretnica je bio sustav uzajamnog priznavanja sustava fondova između Hong Konga i Kine. Komisija Hong Konga za vrijednosne papire i budućnosnice i Kineska regulatorna komisija za vrijednosne papire potpisali su 22. svibnja Memorandum o regulatornoj suradnji u uzajamnom priznavanju fondova između kontinentalne Kine i Hong Konga. Tim memorandumom dopušta se raspodjela prihvatljivih fondova iz kontinentalne Kine i Hong Konga na oba tržišta putem pojednostavnjenog postupka provjere. Programom bi se moglo uvesti otprilike 850 kineskih fondova na tržište Hong Konga, te otprilike 100 hongkonških fondova na kineska tržišta radi prodaje proizvoda u vrijednosti do 300 milijardi RMB na drugoj strani. Tim ključnim napretkom dodatno su se otvorila kineska tržišta kapitala i ojačan je položaj Hong Konga kao čvorišta za upravljanje imovinom u Aziji. Unatoč manjem kašnjenju, u prosincu, odnosno pet mjeseci nakon službenog pokretanja programa, odobrena je javna ponuda za prva dva paketa od trinaest fondova iz kontinentalne Kine i tri fonda iz Hong Konga.

U sektoru turizma nisu ostvareni značajni rezultati. Trend većeg dolaska posjetitelja prekinut je u drugoj polovini godine jer se 2015. broj posjetitelja iz Kine (koji čine više od tri četvrtine ukupnog broja posjetitelja) smanjio za 3 %. To je bio prvi pad otkad su 2003. ublažena pravila o vizama za posjetitelje iz kontinentalne Kine i negativno je utjecao na maloprodajni sektor. Maloprodaja skupocjene robe kao što su nakit, satovi i vrijedni darovi zabilježila je 2015. znatan pad. Lošiji rezultati u sektoru turizma i maloprodaje također su posljedica rasta hongkonškog dolara i pekinškog suzbijanja korupcije. Kinesko državno vijeće odobrilo je u travnju odluku kojom se ograničuju posjeti stanovnika Shenzhena u Hong Kong na jedan posjet tjedno kao pokušaj ublažavanja rastućeg nezadovoljstva u Hong Kongu zbog čestog dolaska stanovnika kontinentalne Kine u kupovinu te kako bi se stvorile prepreke za usporedne trgovce koji žele preći granicu.

Hong Kong je 2015. i dalje dobivao dobre ocjene u nizu globalnih gospodarskih anketa. Prema UNCTAD-u Hong Kong se nalazio na drugom mjestu prema tokovima globalnih izravnih stranih ulaganja (FDI) i 2014. je zabilježio priljev FDI-ja u iznosu od 103 milijarde USD, što je povećanje od 39 % u odnosu na prethodnu godinu. Ispred Hong Konga bila je jedino Kina, a iza njega SAD, Ujedinjena Kraljevina i Singapur. Hong Kong se nalazio na drugome mjestu i u pogledu odljeva (143 milijarde USD), ispred kontinentalne Kine, Japana i Njemačke, a iza SAD-a. Također je zadržao svoje peto mjesto u izvješću Svjetske banke o lakoći poslovanja za 2016. (Doing Business), kao i 2015.

Tijekom 2015. poduzet je niz regulatornih mjera usmjerenih na čuvanje konkurentnog okruženja za poduzetništvo te na usklađivanje regulatornih standarda Hong Konga s međunarodnom praksom. Zakonodavno vijeće donijelo je 10. srpnja prijedlog zakona o osnivanju neovisnog nadležnog tijela za osiguranje kao neovisnog regulatornog tijela za osiguravateljsku industriju koje će zamijeniti Ured povjerenika za osiguranje. Novo tijelo ima proširene ovlasti za zaštitu potrošača i za izravni nadzor posrednika u osiguranju. To je u skladu s međunarodnom praksom u skladu s kojom bi regulatori u financijskom sektoru trebali biti financijski i operativno neovisni o vladi te označava važan napredak.

Na temelju standarda OECD-a donesenog u srpnju 2014. vlada Hong Konga izradila je prijedloge za primjenu zahtjeva za automatsku razmjenu podataka o financijskim računima na Hong Kong s pomoću zakonodavstva. Hong Kong planira početkom 2016. Zakonodavnom vijeću podnijeti prijedlog izmjena zakona kako bi se do kraja 2018. započelo s razmjenama informacija. Međutim, Hong Kong još nije potvrdio da je spreman preuzeti obveze iz sveobuhvatne Multilateralne konvencije o uzajamnoj administrativnoj pomoći u poreznim pitanjima OECD-a / Vijeća Europe te stoga nije pristupio povezanom Multilateralnom sporazumu nadležnih tijela o zajedničkim standardima izvješćivanja, čije su stranke sve države članice EU-a. Multilateralnim sporazumom nadležnih tijela o zajedničkim standardima izvješćivanja osigurava se, podložno jednostavnom postupku bilateralne aktivacije, prikladna pravna osnova za stvarnu i učinkovitu provedbu suradnje u skladu sa standardom OECD-a za automatsku razmjenu informacija o financijskim računima između svih njegovih partnera, čime će se izbjeći dugotrajni bilateralni pregovori.

Vlada je dovršila sve provedbene propise za hongkonški Pravilnik o tržišnom natjecanju, koji je donesen 2012. Pravilnik je stoga stupio na snagu 14. prosinca 2015. Prethodni koraci uključivali su uspostavu Povjerenstva za tržišno natjecanje i Suda za tržišno natjecanje 2013. Hongkonški Pravilnik o tržišnom natjecanju temelji se na pravu EU-a o tržišnom natjecanju. Međutim, kontrola spajanja i preuzimanja nije dio tog pravnog okvira.

Hong Kong planira modernizirati svoje zakonodavstvo o autorskom pravu, koje zaostaje za međunarodnim standardima i sadržava nedostatke koji onemogućuju borbu protiv piratstva na internetu. Ažuriranje postojećeg zakona još je važnije ako Hong Kong želi postati čvorište intelektualnog vlasništva. Prijedlog zakona o autorskom pravu (Izmjena) podnesen je Zakonodavnom vijeću u lipnju 2014. kako bi zakonodavni postupak bio dovršen do kraja 2015. Međutim, prijedlog zakona nije donesen zbog javnih prosvjeda zbog navodnog učinka na slobodu govora i slobodu informiranja, u kombinaciji s taktikom dugih govora u Zakonodavnom vijeću. Hong Kong provodi velike infrastrukturne projekte kako bi se mogao nositi s budućom potražnjom. Dovršetak nekoliko tih projekata, uključujući brzu željeznicu između Hong Konga i Guangzhoua te most između Hong Konga, Zhuhaia i Makaa, bit će odgođen i prekoračit će proračun, što je uzrokovalo burne političke rasprave u Zakonodavnom vijeću. Izgradnja treće uzletno-sletne staze u zračnoj luci u Hong Kongu također je uzrokovala zabrinutost javnosti zbog upravljanja zračnim prostorom i učinka na okoliš. Treću uzletno-sletnu stazu financirat će nadležno tijelo zračne luke i to će uključivati uvođenje naknade za odlazak putnika.

Vlada Hong Konga ažurirala je granicu siromaštva. Siromašnih ima 1 324 800, a stopa siromaštva je 19,6 %. Ublažavanje siromaštva bit će sve veći izazov zbog brzog starenja stanovništva. Na kraju godine Financijsko tajništvo najavilo je da će 1. siječnja 2016. uspostaviti Fond za budućnost (kojem je dodijeljeno početnih 219,7 milijardi HK$) u cilju podupiranja povećanih potreba za potrošnjom u budućnosti. Riječ je o sustavu dugogodišnje štednje te povlačenje sredstava prije 2025. neće biti dopušteno, osim u izvanrednim situacijama.

U području zaštite okoliša objavljen je Plan za uštede energije za 2015. U njemu je utvrđen cilj smanjenja energetskog intenziteta za 40 % do 2025., s posebnim naglaskom na građevinski sektor. Ambiciozniji ciljevi za smanjenje emisija u sektoru energije utvrđeni su u Petom tehničkom memorandumu za dodjelu emisijskih jedinica. Još jedna pozitivna promjena u području zaštite okoliša jest Uredba o kontroli onečišćenja zraka (prekooceanska plovila) (Gorivo na pristaništu), u kojoj je propisana uporaba ekološkog pomorskog goriva za prekooceanska plovila. Otvoreno je podnošenje zahtjeva za fond za recikliranje koji je uspostavila vlada Hong Konga u iznosu od 1 milijarde HK$ te je utvrđeno da će u ožujku 2016. biti isplaćena prva bespovratna sredstva podnositeljima zahtjeva. Fond je najavljen 2014., a Zakonodavno vijeće odobrilo ga je u srpnju 2015. Njime se nastoje povećati količina i kvaliteta materijala za recikliranje i smanjiti pritisak na hongkonška odlagališta otpada. Kad je riječ o klimatskim promjenama, prije ključnih pregovora u Parizu (COP21), u studenome je objavljeno Izvješće o klimatskim promjenama u Hong Kongu za 2015. U izvješću je navedeno da klimatske promjene predstavljaju velik izazov, ali i da bi se borbom protiv njih mogli poboljšati uvjeti života u Hong Kongu.

Bilateralni odnosi i suradnja EU-a i Hong Konga tijekom 2015.

Odnosi EU-a i Hong Konga bili su izvrsni i tijekom 2015. Kao i prethodnih godina, EU je bio drugi najveći trgovinski partner Hong Konga nakon kontinentalne Kine, a Hong Kong je bio EU-ov 15. najveći trgovinski partner za trgovinu robom (ispred mnogo većih trećih partnera kao što su Indonezija, Malezija, Južna Afrika, Tajland i Vijetnam) te među dvadeset najvažnijih partnera u trgovini uslugama.

Bilateralna trgovina robom između EU-a i Hong Konga povećala se te je 2015. dosegla 50 milijardi EUR, uz trgovinski višak EU-a u iznosu od 21 milijarde EUR. Bilateralna trgovina uslugama iznosila je 2014. (posljednji dostupni podaci) 21,5 milijardi EUR uz mali deficit EU-a u iznosu od 0,1 milijarde EUR. EU je još uvijek najveći izvor stranih trgovačkih društava s poslovnim nastanom u Hong Kongu, s ukupno 2 029 trgovačkih društava. Trgovačka društva iz EU-a ključni su dionici u području financijskih i poslovnih usluga te su aktivna u nizu sektora, među ostalima u trgovini, logistici, građevinarstvu i maloprodaji.

Tokovi ulaganja između EU-a i Hong Konga također su vrlo pozitivni. EU je treći najveći izvor izravnih stranih ulaganja u Hong Kongu, nakon britanskog Djevičanskog otočja i kontinentalne Kine. Hong Kong se nalazi među dvadeset najvažnijih ulagača u EU-u. Odljev izravnih stranih ulaganja iz EU-a u Hong Kong iznosio je 2014. (posljednji dostupni podaci) 5,8 milijardi EUR, a priljev izravnih stranih ulaganja iz Hong Konga u EU dosegao je 2,1 milijardu EUR. Hong Kong se 2014. nalazio na 13. mjestu prema neto priljevu izravnih stranih ulaganja, a na 12. mjestu prema vrijednosti odljeva izravnih stranih ulaganja u EU-28 iste godine. Priljev i odljev znatno su se smanjili 2014. u odnosu na 2013. Krajem 2014. vrijednost izravnih stranih ulaganja EU-a u Hong Kong iznosila je 106 milijardi EUR, a vrijednost izravnih stranih ulaganja Hong Konga u EU u istom razdoblju iznosila je 71 milijardu EUR.

Kao platforma za kontinentalnu Kinu, Hong Kong daje gospodarskim subjektima iz EU-a vrlo vrijedne prilike. Budući da je velik broj poduzeća iz EU-a registriran kao „pružatelj usluga u Hong Kongu” na temelju Sporazuma o bližem gospodarskom partnerstvu između Hong Konga i kontinentalne Kine (CEPA), EU je i dalje glavni izvor stranih poduzeća koji iskorištavaju CEPA-u. S obzirom na mogućnosti CEPA-e, EU i Hong Kong složili su se da će istraživati mogućnosti maksimalnog iskorištavanja prilika za poduzeća i ulagače iz EU-a.

Deveti strukturirani dijalog između EU-a i Hong Konga održao se u Hong Kongu 26. studenoga 2015. Dvije strane razgovarale su o nizu predmeta i utvrdile su područja za daljnju suradnju, posebno u području trgovine intelektualnim vlasništvom i njegove zaštite, financijskih usluga, zaštite okoliša i klime, razmjene mladih te istraživanja i inovacija. Dvije strane usuglasile su se da će pojačati ulaganja i trgovinske odnose te istražiti opseg za pokretanje pregovora o ulaganjima. Razmijenile su stajališta o regulatornim pitanjima, uključujući o sigurnosti hrane i javnoj nabavi te su se dogovorile da će nastaviti raditi na boljem razumijevanju uzajamnih izvora zabrinutosti i prioriteta te na boljem pristupu tržištu.

Predstavnici institucija EU-a u više su navrata 2015. posjetili Hong Kong na visokoj razini. Europski povjerenik Lord Jonathan Hill (financijska stabilnost, financijske usluge i unija tržišta kapitala) posjetio ga je u studenome. Sastao se s ministrom financija, Johnom Tsangom, i mnogim drugim dužnosnicima Hong Konga te s europskom poslovnom zajednicom. Čelnici triju nadležnih tijela koja čine Europski sustav financijskog nadzora (Europsko nadzorno tijelo za bankarstvo, Europsko nadzorno tijelo za vrijednosne papire i tržišta kapitala te Europsko nadzorno tijelo za osiguranje i strukovno mirovinsko osiguranje) posjetili su ga 2015. Posebni predstavnik EU-a za ljudska prava, g. Stavros Lambrinidis, također je posjetio Hong Kong u studenome, kao i izvršni direktor Europskog stabilizacijskog mehanizma, g. Klaus Regling. Predsjednik Europskog istraživačkog vijeća, g. Jean-Pierre Bourguingon, bio je u Hong Kongu u prosincu. Tijekom godine Hong Kong je posjetilo više glavnih direktora Europske komisije i drugih dužnosnika na visokoj razini.

Glavna tajnica vlade Posebnog upravnog područja Hong Kong, gđa. Carrie Lam, posjetila je Bruxelles u svibnju i sastala se s dvoje europskih povjerenika. Ministar financija, g. John Tsang, posjetio je u studenome niz država EU-a. Ministar obrazovanja, g. Eddie Ng Hak-kim, ministar za financijske usluge i financije, profesor KC Chan, i ministar trgovine i gospodarstva, g. Gregory So, također su posjetili Bruxelles 2015. te su se susreli sa svojim kolegama iz EU-a.

U području carine EU i Hong Kong su tijekom 2015. svoju dobru suradnju podigli na novu razinu. U travnju su potpisali akcijski plan za daljnji razvoj carinske suradnje u cilju suzbijanja međunarodne trgovine robom kojom se krše prava intelektualnog vlasništva u cijelom dobavljačkom lancu, među ostalim razmjenom statističkih podataka i podataka o zadržavanju. Šestomjesečni pilot projekt u okviru Akcijskog plana pokrenut je u listopadu u cilju ispitivanja razmjena i analiza navedenih podataka kao i uspostavljenih radnih mehanizama. Pilot projekt usmjeren je na zračni promet i u njemu sudjeluje pet zračnih luka u EU-u (London Heathrow, Paris Roissy CDG, Milano Malpensa, Amsterdam Schiphol i Liège Bierset). Stranke su se u travnju dogovorile da će nastaviti raditi na uspostavi uzajamnog priznavanja ovlaštenih gospodarskih subjekata između EU-a i Hong Konga. EU i Hong Kong nastavili su surađivati u kontekstu pilot projekta Pametnog i sigurnog trgovinskog puta, kojem se Hong Kong pridružio 2013. i čiji je cilj olakšati i osigurati trgovinske putove između Europe i Azije.

Godina 2015. bila je važna godina za odnose između EU-a i Hong Konga u području istraživanja i inovacija. U studenome je postignut povijesni sporazum između Vijeća za istraživačke stipendije Hong Konga i Europske komisije o uspostavi programa suradnje u području istraživanja i inovacija kojim će se omogućiti sufinanciranje istraživača iz Hong Konga u sklopu okvirnog programa EU-a Obzor 2020. Zahvaljujući početnom godišnjem proračunu od 9 milijuna HK$ u korist istraživača iz Hong Konga, programom suradnje pojačat će se odnosi između istraživačkih zajednica EU-a i Hong Konga u područjima od uzajamnog interesa u cilju postizanja vrhunskih znanstvenih i tehničkih rezultata kojima će se pridonijeti novim i inovativnim tehnologijama.

Komisija je 17. lipnja 2015. prvi puta objavila popis jurisdikcija trećih zemalja koje su države članice navele kao nesukladne ili nekooperativne u porezne svrhe u okviru vanjskog programa EU-a protiv izbjegavanja plaćanja poreza na dobit poduzeća u cilju uvođenja veće transparentnosti u nacionalne postupke popisivanja diljem EU-a istovremeno potičući treće zemlje da surađuju s državama članicama u području dobrog upravljanja u poreznim pitanjima. Potpuna objedinjena inačica popisa objavljena je na internetu, a popis jurisdikcija koja se najčešće uvrštavaju priložen je Akcijskom planu Komisije za pravedan i učinkovit sustav oporezivanja dobiti poduzeća u EU-u. Kao odgovor na zabrinutost Hong Konga (i ostalih jurisdikcija), Europska komisija objavila je u listopadu ažurirano izdanje na internetu. To ažurirano izdanje rezultat je aktivnog sudjelovanja mnogih zemalja/jurisdikcija, uključujući Hong Kong, u programu OECD-a za međunarodnu transparentnost i razmjenu informacija te njihovog obvezivanja da će primjenjivati novi globalni standard OECD-a za automatsku razmjenu informacija. U ažuriranom izdanju vidljivo je da je Hong Kong (u tom trenutku) na popis uvrstilo osam država članica, za razliku od deset koje su to prvotno učinile, što je posljedica promjene u načinu na koji države članice ocjenjuju standarde dobrog poreznog upravljanja trećih zemalja, ispravaka nacionalnih popisa i odluke Estonije da u potpunosti povuče svoj nacionalni popis.